**Министерство на земеделието, храните и горите**

**Наредба за изменение и допълнение на Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности** (обн., ДВ, бр. 70 от 2016 г.; изм., бр. 16 от 2019 г.)

Проект

 **§ 1.** В чл. 2, ал. 1 се правят следните изменения:

1. В букви „а“ и „б“ думите „населеното място и“ се заличават.

2. Буква „в“ се отменя.

**§ 2.** В чл. 3 се правят следните изменения и допълнения:

1. В ал. 1 :

а) в основния текст след думата “култури“ се добавя „и други площи“;

б) в т. 1 думата „само“ се заличава, а накрая се добавя „или по реда на наредбата по чл. 117, ал. 6 от Закона за ветеринарномедицинската дейност (ЗВД), когато въздушното пръскане е с препарати за дезинфекция или дезинсекция.“;

в) в т. 2 букви „а“ и „б“ думите „населеното място и“ се заличават.

2. В ал. 2:

а) в основния текст след думата „защита“ се добавя „препарати за дезинфекция и дезинсекция“;

б*)* точка 1 се отменя;

в) в т. 2 думите „при третиране с инсектициди, фунгициди и растежни регулатори“ се заличават;

г) в т. 4 думите „с тотални хербициди“ се заличават“.

3. В ал. 3 думите „се записват“ се заменят с „авиационният оператор записва“.

4. Алинея 4 се отменя.

**§ 3.** Член 4 се изменя така:

„Чл. 4. (1) Ограничава се употребата на продукти за растителна защита, препарати за дезинфекция и дезинсекция, както следва:

1. продуктите за растителна защита, идентифицирани като „Опасни за пчелите“, се прилагат само през тъмната част на денонощието с наземна техника, при спазване на реда за оповестяване на растителнозащитните, дезинфекционните и дезинсекционните дейности.

2. всички инсектициди със системно действие, които не са идентифицирани като „Опасни за пчелите“, се прилагат с наземна или авиационна техника от залез слънце до 2 часа след изгрев слънце, при спазване на реда за оповестяване на растителнозащитните, дезинфекционните и дезинсекционните дейности.

3. продукти за растителна защита, различни от изброените в т. 1 и т. 2, се прилагат от залез слънце до 10:00 часа на следващия ден, с авиационна или наземна техника, при спазване на реда за оповестяване на растителнозащитните, дезинфекционните и дезинсекционните дейности.

(2) Продукти за растителна защита с нисък риск и на база микроорганизми се прилагат с наземна или авиационна техника без часово ограничение, при спазване на реда за оповестяване на растителнозащитните, дезинфекционните и дезинсекционните дейности.

(3) Ограниченията по ал. 1 не се прилагат в случаите, когато в радиус до 3 км по въздух от границите на земеделските и горските култури и други площи, върху които ще се прилагат продукти за растителна защита, препарати за дезинфекция и дезинсекция, няма регистрирани пчелини.

(4) Не се разрешава третиране с продукти за растителна защита, препарати за дезинфекция и дезинсекция на площи с цъфтяща растителност, пасищни площи, вододайни зони и третиране извън буферните зони, определени при разрешаването на продуктите за растителна защита.

(5) При провеждане на растителнозащитни, дезинфекционни и дезинсекционни дейности се забранява използване на вещества, представляващи хранителна примамка за пчелите, освен в случаите на добавяне на репеленти.“

**§ 4.** Член 5 се изменя така:

„Чл. 5. Възложителят на растителнозащитна, дезинфекционна и дезинсекционна дейност е длъжен да окоси, заоре или дискува цъфтящата растителност в междуредията на трайните насаждения (овощни градини, лозя и др.) и интензивни горски култури преди извършване на третирането при спазване изискванията на чл. 34 от Закона за пчеларството.“

**§ 5.** В чл. 6 след думата „защита“ се добавя „в които са обозначени продуктите, идентифицирани като опасни за пчелите със стандартната фраза „SPe8 Опасен за пчелите“, инсектицидите със системно действие и продуктите за растителна защита с нисък риск;“

**§ 6**. В чл. 7 думите „(по-слабо токсични) по отношение на“ се заличават.

**§ 7.** Създават се членове 7а, 7б и 7в:

 „Чл. 7а. В случай на възникване на заразни заболявания по животните се извършват дезинсекционни и дезинфекционни дейности, съгласно наредбата по чл. 117, ал. 6 от ЗВД.

 Чл. 7б. В случаите по чл. 7 и чл. 7а компетентният орган възлага на ЦОРХВ извършването на оценка на влиянието от проведените растителнозащитни, дезинсекционни и дезинфекционни дейности върху пчелите, като определя срок за всеки конкретен случай.

Чл. 7в. При пострадали пчелни семейства в случаите по чл. 7, собствениците на пчелини се обезщетяват по реда на Закона за защита при бедствия.“

**§ 8.** В чл. 8 се правят следните изменения и допълнения:

1. В ал. 1:

а) в основния текст думите „до 3 дни“ се заменят с „не по-малко от 3 дни и не повече от 15 дни“;

б) създава се т. 3:

„3. прилагат регистрираните с входящ номер уведомителни писма до кметствата към „Дневник за проведените растителнозащитни мероприятия и торене“ и към “Технологичен план“ за горските територии, при употреба на ПРЗ, и ги предоставят при проверка.“

2. В ал. 2 накрая се добавя „а практикуващите подвижно пчеларство в землището на съответното населено място уведомяват лично с SMS и/или по електронна поща.“

3. Алинея 4 се изменя така:

„(4) Данните по ал. 3 съдържат мобилен телефон и/или електронна поща и се съобщават в съответната ОДБХ от собственика на пчелина при регистрацията, пререгистрацията на животновъдния обект или в доброволно предоставяне, ведно с декларация за съгласие за достъп до лични данни.

**§ 9.** Създава се чл. 9а:

„Чл. 9а. (1) Българската агенция по безопасност на храните поддържа електронна платформа за оповестяване на растителнозащитните, дезинфекционните и дезинсекционните дейности (ЕПОРД).

(2) Достъпът до ЕПОРД е след извършена регистрация с валиден адрес за електронна поща. Регистрацията и достъпът до ЕПОРД са безплатни за нейните потребители.

(3) Електронната платформа по ал. 1 съдържа географска информация за актуалните граници на слой „Физически блокове“ от Системата за идентификация на земеделските парцели (СИЗП), планираните и извършените растителнозащитни, дезинфекционни и дезинсекционни дейности и въведени местоположения на животновъдните обекти (пчелини).

(4) Лицата, които извършват/възлагат растителнозащитни, дезинфекционни и дезинсекционни дейности с наземна и авиационна техника и собствениците на животновъдни обекти (пчелини), регистрирани съгласно Закона за ветеринарномедицинската дейност се регистрират самостоятелно в ЕПОРД чрез валиден адрес за електронна поща и персонален код, получен от ОДБХ.

(5) Регистрираните в ЕПОРД собственици на животновъдни обекти (пчелини), включително практикуващите подвижно пчеларство, следва да въведат в системата информация за местонахождението на всеки пчелин.

(6) Лицата, които извършват/възлагат растителнозащитни, дезинфекционни и дезинсекционни дейности с наземна и авиационна техника, в срок не по-малко от 3 дни и не повече от 15 дни преди датата на третирането са длъжни да въведат информация за дейностите в ЕСОРД, която включва:

1. блок/блокове от слой „Физически блокове“ на СИЗП в които са планирани дейностите, със съответната площ в декари и вид на земеделската култура;

2. дата и час (от – до) на извършване на дейностите;

3. продукт/препарат – активно вещество/а, търговско наименование, доза на декар.

(7) Оповестяването се извършва автоматично от ЕПОРД, като на всеки регистриран собственик на пчелин, чиито пчелини попадат в 3 километрова зона около блок с планирана дейност се изпраща електронно писмо и SMS с данните по ал. 6.“

**§ 10.** В чл. 10 след думите „т. 2“ се добавя „или по чл. 9а, ал. 7,“, а след „отравяне“ се добавя „чрез покриване или затваряне на кошерите.“

**§ 11.** В чл. 11, ал. 1 накрая се добавя „при спазване на реда за оповестяване на растителнозащитните, дезинфекционните и дезинсекционните дейности.“

**§ 12.** В чл. 12 се правят следните изменения:

1. В ал. 1:

а) в основния текст след думата „подмор“ се добавя „или наличие на признаци за отравяне“;

б) точка 2 се изменя така:

„2. подава жалба до директора на Областната дирекция "Земеделие" (ОДЗ) незабавно по телефона не по-късно от първия ден след констатираната смъртност на пчели, която се отразява писмено в ОДЗ в деня на получаването й или най-късно в първия работен ден.“

2. Алинея 2 се изменя така:

„(2) Директорът на ОДЗ незабавно уведомява ОДБХ и свиква комисията по чл. 36, ал. 1 от Закона за пчеларството в срок до 3 часа от получаване на жалбата в работни и в неработни дни.“

3. Алинея 3 се изменя така:

„(3) Ветеринарният лекар, обслужващ пчелина, след уведомяване от собственика на пчелните семейства за масов подмор или признаци на отравяне в срок до 24 часа от уведомяването прави преглед на пчелните семейства и отразява констатациите си във ветеринарномедицинския дневник на животновъдния обект (пчелин).“

4. Алинеи 4 – 7 се отменят.

**§ 13.** Член 14 се изменя така:

„Чл. 14. (1) Комисията по чл. 12, ал. 2 извършва проверка на място.

(2) Инспектор по растителна защита от ОДБХ, член на комисията, взема проби от третираната растителност и проверява за наличие на умрели пчели в нея. Пробите се транспортират незабавно. При невъзможност за незабавен транспорт пробите следва да бъдат съхранявани в ОДБХ и доставени в акредитираната лаборатория по подходящ начин. Пробите се придружават от протокол за вземане на проби от растения и растителни продукти за идентификация на употребени продукти за растителна защита и/или за установяване на остатъчни количества от продукти за растителна защита по процедури, утвърдени от изпълнителния директор на БАБХ. Пробите се опаковат, транспортират и анализират за сметка на БАБХ.

(3) При необходимост, по преценка на комисията, се взема проба от растителността в пчелина.

(4) Официалният ветеринарен лекар, член на комисията, взема проби от пчели от пострадалите семейства и около техните входове. Пробите се придружават от писмо за изпращане на проби по образец, одобрен от изпълнителния директор на БАБХ.

(5) Пробата по ал. 4 трябва да съдържа не по-малко от 50 г от материалите за изследване, поставени в подходяща, инертна опаковка, която предоставя сигурна защита от замърсяване, повреда или изтичане, и да е запечатана. Същата е съпроводена/идентифицирана със стикер с уникален бар код. Необходимите опаковки и стикери с уникални бар кодове се осигуряват от официалния ветеринарния лекар, член на комисията.

(6) Информацията за изпратената проба се отразява в писмото за изпращане на проби по образец, одобрен от изпълнителния директор на БАБХ и съдържа най-малко следните данни:

1. наименование и количество на пробата;

2. дата, час и място на вземане на пробата;

3. номер на стикер с уникален бар код;

4. име и подпис на заинтересованото лице или неговия представител, присъствал при вземането на пробата;

5. име, подпис и щемпел на лицето, взело пробата.

(7) Пробите по ал. 4 се изпращат за анализ в акредитирана лаборатория от собственика на пчелното стопанство, по чиято жалба са взети, в присъствието на официалния ветеринарния лекар, член на комисията.

(8) Пробите се транспортират за сметка на собственика на пчелното стопанство, по чиято жалба са взети.

(9) Анализите на пробите от пчели се заплащат от собственика/ците, по чиято жалба се свиква комисията.“

**§ 14.** Създават се членове 14а и 14б:

„Чл. 14а. (1) Арбитражните проби от пчели или растителност за целите на контролна експертиза се съхраняват в лабораторията, в която са изпратени пробите.

(2) След получаване на проба по чл. 14, ал. 2-4, във възможно най-кратки срокове лабораторията изготвя от нея аналитичната проба и отделя необходимия брой аналитични части, в зависимост от използвания метод за анализ, включително и за контролна експертиза.

(3) Контролната експертиза се извършва след писмено заявление на заинтересованото лице до ръководителя на компетентния орган на централно ниво чрез ръководителя на компетентния орган на съответната областна структура, на чиято територия е взета пробата.

(4) Ръководителят на компетентния орган на централно ниво разрешава извършването на контролна експертиза в национална референтна лаборатория или в друга национална референтна лаборатория в Европейския съюз, или в друга акредитирана лаборатория, различна от лабораторията, извършила първоначалното изследване. Всички разходи за извършването на контролна експертиза, включително транспорт, опаковане, съхранение, анализ и др., е за сметка на лицето, подало заявлението по ал. 3.

(5) Резултатите от контролната експертиза са окончателни и не подлежат на оспорване.

Чл.14б. (1) След извършване на проверката комисията съставя констативен протокол съгласно приложение № 2, в който:

1. се потвърждава или отхвърля съмнението за отравяне, придружено с мотиви;

2. при съмнение за отравяне се отразяват обстоятелствата, при които е настъпило събитието;

3. се определят и записват видът и размерът на причинените щети на пчелните семейства от отравянето, като при невърнали се летящи пчели силата на пчелните семейства се определя по броя на рамките с пило и броя на медовите пити, заети с нектар и мед.

(2) В срок до 5 дни след получаване на резултатите от анализите комисията изготвя окончателното заключение съгласно приложение № 3 за причините за подмор/наличие за отравяне на пчелите и установяване на нарушителя и връчва екземпляр от него на собственика/собствениците на пчелното стопанство, по чиято жалба се свиква комисията.“

**§ 15.** Създава се чл. 16:

„Чл. 16. Ежегодно в периода 15 март – 31 май ОДБХ и ОДЗ осигуряват мобилни инспектори и служители на разположение всеки ден, включително в почивните и празнични дни от 8:00 – 18:00 часа, при спазване на действащото законодателство.

**§ 16.** В § 1 от Допълнителната разпоредба се създават точки 8, 9, 10, 11 и 12:

„8. „Дезинсекция“ е комплекс от методи за унищожаване на вредни насекоми и кърлежи.

9. „Дезинфекция“ е комплекс от методи и средства за обезвреждане на патогенни микроорганизми върху живи или неживи обекти.

10. „Продукти за растителна защита с нисък риск“ са продукти по смисъла на чл. 47 от Регламент 1107/2009 на Европейския парламент и на Съвета от 21 октомври 2009 година относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1)“.

11. „Репелент“ е препарат за отблъскване на насекоми.

12. „Хранителна примамка“ са всички видове захари и/или специални добавки, които привличат насекомите.

**§ 17.** В Приложение № 1 към чл. 8, ал. 1, т. 2 абревиатурата „ЕГН“ и думите „л.к. № .............., издадена на .............от МВР“, и „ и печат“ се заличават.

**§ 18.** В Приложение № 2 към чл. 14, ал. 6 думите „за сметка на жалбоподателя“ се заличават.

**§ 19.** В Приложение № 3 към чл. 14, ал. 7 след думите „от извършените“ се добавя „лабораторни“.

**Преходни и заключителни разпоредби**

**§ 20.**  Актуализацията на слой „Физически блокове” от СИЗП в ЕПОРД се извършва в срок от 1 месец от одобряване на окончателния слой "Физически блокове" за съответната година по реда на чл.16б от Наредба № 105 от 2006 г. за условията и реда за създаване, поддържане, достъп и ползване на интегрираната система за администриране и контрол(Обн. ДВ. бр.82 от 2006 г.)

**§ 21.** Българската агенция по безопасност на храните осигурява платформата по чл. 9а в срок до 01.05.2020 г.

**§ 22.** (1) Регистрацията по чл. 9а, ал. 4 се извършва до 31 декември 2020 година.

 (2) За новорегистрирани земеделски стопани и животновъдни обекти (пчелини), регистрацията в системата се извършва в едномесечен срок от регистрацията на земеделския стопанин или животновъдния обект (пчелин).

**§ 23.** До 30 април 2020 г. оповестяването се извършва по реда на чл. 8 и 9, а от 1 май 2020 г. – по реда на чл. 9а.

**ДЕСИСЛАВА ТАНЕВА**

*Министър на земеделието, храните и горите*